219 Mandatum

Per tria potest homo impediri a complecione mandatorum Dei, utpote si in eis sit grauitas, numerositas, uel obscuritas.

Sed *mandata grauia non sunt* sicut dicitur in canone [1] Joan. 5[:3]. Exemplum res que grauis est iacendo super terram leuior est quasi erigitur, et maxime si pendeat. Sic mandata antiqua scripta enta in tabulis lapideis que enta dure et graues, ut iacebant super terra quia propter timorem addita. Sed Christus alleuiauit illa et conuertit in amorem, Joan. 13[:34]: *Mandatum novum do vobis: ut diligatis invicem*. Ad cuius rei euidenciam quod Christus conuerteret grauitatem mandati et leuitatem. Respondit cuidam querenti quod esset mandaturum magnum in lege, Matt. 22[:37, 39]: *Diliges Dominum Deum tuum ex toto*, etc. *Secundum autem simile est huic*, etc.

¶ Item, quando aliquod graue portatur a duobus, leuius erit illi qui posterius portat. Sed in lege veteri homo cui mandatum dirigebatur solus portabat, non autem ipse mandans. Vnde dixit Christus Phariseis legem literaliter obseruantibus, Matt. 23[:4]: *Imponunt* *onera gravia* *[in]* *humeros hominum,* etc. Sed in lege noua Christus portauit ante nos mandata que precepit. Et ideo grauia non sunt sicut dicit Chrysostomus, *Homilia* 59, lex non solum ideo grauis quia grauia precipit, sed quia precipit fieri et faciendi non prestat auxilium. Set lex noua et leuia precipit et faciendi in nobis operatur virtutem. Vnde Leo papa in *Quodlibet* facile omnia precepta ad effectum ueniunt, quando /f.66ra/ gratia pretendit auxilium, et obediencia mollit imperium. Nec dura ibi [necessitate] seruitur vbi diligitur quod debetur. Ideo dixit Christus Matt. 11[:29-30]: *Jugum meum* *suave et onus meum leve*. Et differt mandatum a precepto quia mandatum finitur morte mandatoris, ut extra de officio delegate, sed preceptum nequaquam. Ideo licet Christus semel mortus sit sed surrexit et iam non moritur, ideo mandata eius adhuc obligant.

¶ Item, mandata Dei non sunt nimis numerosa. Quia sicut dantur homini a natura decem digiti ad operandum sibi necessaria qua de causa manus dicitur organum organorum secundum Philosophum secundo *De animalibus*, sic ordinauit Deus homini decem mandata ad operandum intra pro salute anime, Prou. 19[:16]: *Qui custodit mandatum custodit animam suam*. Et Eccli. 35[:2]: *Salutare sacrificium est attendere* mandatum.

¶ Circa quod, est sciendum quod Deus tradidit Iudeis triplex mandatum siue triplex genus mandatorum. Quorum primum est moralium. Secundo cerimonialium utpote oblationes abstine ciborum. Tercium fuit iudicialium de quibus Exod. 21[:1]. De moralibus sciendum quod sunt decem sicut patet Exod. 24[:12] et Deut. 5[:6]. Quorum tria dicuntur prime tabule quia immediate ordinauit ad Deum. Reliqua septem dicuntur secunde tabule.

[In primo mandato] quod est, *Non habebis deos alienos* [Exod. 20:3], prohibitur omnis ydolatria explicite sed implicite prohibentur omnia sortilegia, incanciones, figmenta, caracteres.

In secundo mandato quod est, *Non sumes nomen Dei in vanum* [Exod. 20:7], prohibitur principaliter omnis heresis, sed secundario omnis blasphemia, [ir]reuerencia in nominando Deum sicut fit in periurio.

Tercio, *Memento ut diem sabbati* maneat [Exod. 20:8], homo apud semetipsum non vacando extrinsecis necessariis corporis. Secundo precipitur abstinencia a spectaculis et ab occionibus peccatorum. Vnde dicit Augustinus, *De decem cordibus*, quod melius esset arare in die Dominico quam coreas ducere.

Item, Jeremias dixit de Jerusalem, Lam. 1[:7]: *Viderunt eam hostes, et* *deriserunt sabbata ejus*. Et Extra. *De feriis* c. *Omnes dies*,dominicos a vespera in vespera cum omni reverencia decernimus observari, et ab illicito et seruili opere abstineri, quale est mercatum, iudicia, placita. Et habetur in *Historia tripartita* libro 1 c. 9.

In precepto secunde tabule ordinatur homo ad notandum. Ordinat hominem, Ad honorandum parentes [Exod. 20:12], explicite affectu et sanctificario, omnem hominem secundum statum suum.

In secundo precepto prohibitur, Omnis interempcio [Exod. 20:13], consensu, verbo, et opere fauore et ex consequenti omnis iniusta lesio cuiuscumque persone. Hic autem nota quod spiritualiter occidunt qui non reficiunt indigentes in causa extreme necessitatis et qui detrahunt uel opprimunt innocentes.

In tercio mandato prohibitur explicite, Omne adulterium [Exod. 20:14], implicite vero omnis fornicacio, sicut patet Deut. 23[:1-2]. Et omnis usus membrorum genitalium quam boni iurisonii non excusat.

In quarto prohibitur omnis Attractio rei aliene [Exod. 20:15], inuito domino tam fraudulenta quam iniuriosa, siue fiat per usuria seu per violenciam seu per metum.

In quinto prohibitur Falsum testimonium [Exod. 20:16], et mendacium.

In sexto prohibitur omnis Concupiencia rei aliene immobilis, [Exod. 20:17].

In septimo rei mobilis Concupiencia, [Exod. 20:17]. Hic dicit Augustinus libro 6 *Contra Faustum*, c. 2, quo hec mandata sunt mandata vite agende cerimonialia et iudicialia, sunt uite signande. Vnde dicitur Prou. 6[:23]: *Mandatum lucerna est, lux et lex*. Qui enim viuit contra mandatum videtur contempnere lucernam. Quid tam superbum aut ingratum quam contra voluntatem illius viuere a quo ipsum viuere acceperis. Illius precepta despicere, qui ideo precipit, ut causas habeat remunerandi. Et eciam non solum precepta eius spernimus, set etiam promissa eius pro nichilo ducimus. Vnde Hieronimus, *Ad Demetrias*, contemptus cujuscumque precepti, injuria praecipientis est, et sepe difficiliora precepta, promptius audiuntur. Vnde Chrysostomus, *Homilia* quarta, quanto leuiora sunt precepta, tanto maius supplicium hiis qui non obediunt. Igitur mandata Dei seruanda sunt multiplici /f. 66rb/ ratione.

Et primo, ratione precipientis qui magnus est et presens est Eccli. 2[:21]: *Qui timent Dominum custodiunt mandata illius*.

¶ Item, Psal. [118:168]: *Servavi mandata tua, quia omnes viæ meæ in conspectu tuo*. Nam in absencia prelati praeceptum facilius praetermittitur.

Item, ratione potentie punientis. Nam ipse non solum punit sub forisfactura catalli, sed sub pena cordis et anime, Psal. [118:4]: *Tu mandasti tua custodiri nimis*.

Secundo, seruanda sunt diuina precepta ratione materie. Quanto enim res melior tanto melius debet seruari, sed Eccli. 23[:37] dicitur *Nihil dulcius quam respicere in mandatis* Dei. Et hoc merito, quia mandatum eius fidele, Psal. [110:8]: *Fidelia omnia mandata ejus*. Non fuit tale mandatum Dei facile, contingit sepe quod mandatum difficile contempnitur sed, [1] Joan. 5[:3]: *Mandata ejus non sunt gravia*. Et 4 Reg. 5[:13]: *Si rem grandem dixisset tibi facere debueras*.

¶ Quid igitur facilius quam amare Deum, Joan. 13[:34]: *Mandatum novum do vobis: ut diligatis*. Deut. 30[:11]: *Mandatum quod præcipio non supra est te*, nec *procul* a te.

¶ Tercio, mandata Dei seruanda racione forme. Nam formosa sunt, eo quod communia sunt siue parum acceptione. Sepe murmurantur quando vni percipitur et alter punitur in eadem causa, Eccle. vltimo [12:13]: *Deum time, et mandata eius obserua*.

Secundo, quia mandata est sunt patencia et pauca, sine figurarum obumbracione. Sepe inuolucio et obscuritas mandatorum parit neclectum, sed econtra in Psal. [118:104]: *A mandatis tuis intellexi; propterea*.

Quarto, mandata Dei sunt seruanda racione finis. Nam res vtilior caucius custoditur, sed Prou. 19[:16] dicitur *Qui custodit mandatum custodit animam suam*.

¶ Sunt enim pacifica in presenti et quid melius pace, Ysai. 48[:18]: *Utinam attendisses mandata mea*.

Secundo, sunt salubria in futuro si homo obedit mandato terreno, propter salutem temporalis uite, muto plus propter adempcionem uite eterne, Matt. 19[:17]: *Si vis ingredi ad vitam, serva mandata*. Sic catulus seruit propter morsellum, clericus propter prebendam, Luc. 18[:18, 20-21]: *Magister, quid faciendo vitam æternam possidebo?* Cui Christus, *Nosti mandata.* Cui ille, *Hæc omnia custodivi a juventute mea*. Et bene dicit *omnia* quia transgressio vnius mandati impedit vitam eternam, sicut impar adiunctus pari facit totum numerum imparem. Et una premissa negatiuam facit conclusionem negatiuam quantumcumque premisse affirmatiue precedunt. Ideo dicitur Joan. 2[:5]: *Quodcumque dixerit vobis, facite*. Et Act. 9[:6]: *Domine, quid me vis facere?* Qui enim peccat non quid sed nichil facit, secundum Augustinum, *Super Canonica Joannis*. Mich. 6[:8]: *Indicabo tibi, homo, quid sit bonum, et quid Dominus requirat a te: utique facere*.